[Resep] Slaai met appel en eier plus ŉ veelsydige slaaisous | Maroela Media
[Resep] Slaai met appel en eier plus ŉ veelsydige slaaisous
Slaai met appel en eier plus ŉ veelsydige slaaisous. Foto: Verskaf
Dis amper winter, maar daar is nog gereeld ŉ sonskyndag of twee, wat ŉ mens lus maak om nog ŉ kraakvars slaai vir middagete te geniet. Hier is ŉ maklike resep met appel, eier, avo en kekerertjies. En dan ŉ wonderlike en veelsydige slaaisous. Maak sommer van die begin af genoeg hiervan want daar is nog baie maniere waarop jy dit kan gebruik – sien die wenke hier onder.
Elke maaltyd behoort vullend en voedsaam te wees, ook wanneer dit in ŉ kosblik gepak word. Onthou om altyd ŉ hele dag se etes in ag te neem wanneer jy besluit hoe vullend middagete byvoorbeeld moet wees. As dit jou groot ete van die dag is, gaan jy dalk meer eier en avokado in die slaai wil sit, maar as jy met aandete ŉ groter maaltyd eet, moet middagete vullend genoeg wees om jou tot dan versadig te hou, maar nie te swaar nie.
Hierdie slaai is ŉ vegetariese ete, maar danksy die eiers, kekerertjies en ook avokado, lekker vullend. Daar is genoeg proteïene in die gereg, veral danksy die eiers. Eiers is ŉ uitstekende bron van hierdie belangrike voedingselement. Die kekerertjies en avokado bevat ook proteïene, maar dra verder by tot die koolhidrate en vesel in die maaltyd, plus die gesonde olies in die avokado en slaaisous. Al die voedselgroepe en noodsaaklike nutriënte is dus ingesluit.
Veelsydige slaaisous (Cooking from the heart)
3 e (45 ml) olyf- of avokado-olie
2 e (30 ml) balsamiese of rooiwynasyn
2 t (10 ml) gekapte vars pietersielie en tiemie
1 t (5 ml) matige mosterd
¼ t (1,2 ml) sout
2-3 JAZZ™ Appels, met die skil, in repies gesny
ŉ groot handvol vars koljanderblare
2-3 selderystingels, in dun skyfies gesny
1 x 410 g-blik kekerertjies, gedreineer
60 ml (¼ k) sonneblomsaad, gerooster
3-4 Nulaid ekstra-groot eiers, saggekook
Slaaisous: Meng al die bestanddele saam en geur met swartpeper.
Bêre die slaaisous in ŉ skoon glasflessie in die yskas, dit sal vir 2 weke hou.
Slaai: Pak die slaaibestanddele in lae in borde, kosblikke of ’n glasfles vir ŉ piekniek. Plaas die heel, afgedopte eier bo-op en sit voor met die slaaisous. (Wanneer die slaai geëet word, kan die persoon die eier oopbreek.)
Gebruik die slaaisous om hoenderborsies aan die been te kook. Verwyder die vel en oortollige vet en panbraai aan albei kante tot goudbruin. Giet van die slaaisous oor, verlaag die hitte, sit ŉ deksel op en prut 20 minute of tot gaar. Die slaaisous kan ook oor ŉ heel hoender gegiet word, voordat dit gerooster word.
Gebruik die slaaisous as marinade vir vis- of hoenderporsies, vark- of lamtjops. Braai oor die kole of panbraai soos in Wenk 1.
Meng van die slaaisous met botterskorsie, murgpampoentjies of ander groente van jou keuse en rooster in die oond teen 180 ˚C tot gaar.
Heleen Meyer kosblik-idees slaai
Geroosterde murgpampoentjie-, lemoen-en-rooi-uieslaai